
Universitatea din București, parteneră a evenimentului „Libertatea de exprimare: despre ESCul din UNESCO”, organizat la 65 de ani de la aderarea României la UNESCO
Luni, 6 decembrie 2021, Comisia Națională a României pentru UNESCO (CNR UNESCO) va organiza, în parteneriat cu Universitatea din București, masa rotundă „Libertatea de exprimare: despre ESCul din UNESCO”. Evenimentul, care va avea loc online, începând cu ora 15:00, va fi transmis în direct pe paginile de Facebook ale Universității din București și CNR UNESCO. 

Universitatea din București va fi reprezentată la masa rotundă de conf. univ. dr. Sorin Costreie, prorector responsabil cu Rețele universitare și Relații publice în cadrul UB, precum și de cadre didactice ale Facultății de Filosofie, unde este organizată Catedra UNESCO „Interculturalitate, Bună Guvernanță și Dezvoltare Durabilă”, dar și de reprezentanți ai Facultății de Jurnalism și Științele Comunicării, unde un colectiv de profesori a realizat traducerea manualului UNESCO „Jurnalism, fake news & dezinformare”. Detalii cu privire la participanții și agenda evenimentului pot fi accesate aici.
Evenimentul este orgnizat cu prilejul celebrării a 65 de ani de la aderarea României la UNESCO și al înfiinţării Comisiei Naționale a României pentru UNESCO, care reprezintă ocazia de a adresa valori și principii fundamantale ale UNESCO, și își propune să reactualizeze cadrul comunicării și informării așa cum este definit de UNESCO, cu sublinierea modalităților de abordare a fake-news și a nevoii dezvoltării gândirii critice în favoarea combaterii dezinformării (voite ori accidentale). 
Astfel, dezbaterile vor evidenția repere axiologice, elemente difrențiatoare între necunoaștere, cunoașterea de tip comun și cunoașterea științifică, dar și propuneri de operaționalizare a unor concepte relevante pentru domeniile majore ale UNESCO, respectiv Educație, Științe, Cultură, precum și pentru domeniul Dezvoltării Durabile. 
„În ce măsură există libertate de exprimare în jurnalismul care adresează domeniile majore ale ESCului din UNESCO?”, „În ce măsură acesta contribuie la elaborarea, punerea în aplicare și evaluarea politicilor publice din aceste domenii?”, „Poate jurnalismul influența opțiunea cetățeanului pentru educație, știință, cultură și dezvoltare durabilă?” sunt întrebări, cu titlu de exemplu, la care evenimetul propune formularea unor posibile răspunsuri.
Promovarea fluxului liber al idelor prin cuvânt și imagine, mandat specific pentru UNESCO
Într-o perioadă de transformări profunde, inegalități și tulburări, UNESCO și-a sporit eforturile pentru a apăra și promova libertatea de exprimare, independența și pluralismul mass-media, precum și construirea unor societăți bazate pe cunoaștere incluzivă, susținute de accesul universal la informație și utilizarea inovatoare a tehnologiilor digitale. În accepțiunea UNESCO, comunicarea și informarea, împreună formând unul dintre cele 5 programe majore ale UNESCO, sunt elemente de bază a temelia unor societăți sănătoase,  democratice.

UNESCO are un mandat specific de a promova „fluxul liber al ideilor prin cuvânt și imagine”, prin mass-media liberă, independentă și pluralistă. Libertatea de exprimare contribuie la pace, dezvoltare durabilă, afirmarea drepturilor omului. UNESCO susține și inspiră politici pentru siguranța jurnaliștilor și un jurnalism independent bazat pe etica profesională și principii de autoreglementare. Asocierea libertății de exprimare cu celelalte domenii majore ale UNESCO, respectiv educația, științele și cultura, reprezintă provocarea pe care o propune acest eveniment.

